ተቋሙ በአማራ ከ2 ሚሊየን በላይ ለሚሆኑ አርሶአደሮች ምርጥ ዘርና ማዳበሪያ ማሰራጨቱን ገለፀ
የአማራ ብድርና ቁጠባ ተቋም በ2009 በጀት አመት የዘር ወቅት ከ2 ሚልዩን በላይ ለሚሆኑ የክልሉ አርሶ አደሮች የግብዓትና የምርጥ ዘር አቅርቦት ማከናወኑን እና 3ነጥብ6 ሚልዩን ኩንታል በላይ ማዳበሪያ ማሰራጨቱን አስታወቀ፡፡የተቋሙ የምርት ዘርፍ ምክትል ዋና ስራ አስፈፃሚ አቶ ጋሻው ወርቅነህ እንደገለፁት ተቋሙ በክልሉ 1 ሺ 254 ሳታላይት ጽ/ቤቶችን በመክፈት እስከ ነሃሴ ወር 2009 ዓ.ም አጋማሽ ብቻ ለ2 ሚልዩን 196 ሺ አርሶ አደሮች 3 ሚልዮን 600 ሺ ኩንታል ማዳበሪያና ከ42 ሺ ኩንታል በላይ ምርጥ ዘር በእጅ ለእጅና በኩፖን የብድር ስርዓት ማሰራጨት ተችሏል ፡፡እንደ አቶ ጋሻው ገለፃ የዚህ አመት የግብዓት ስርጭት ከባለፈው አመት ጋር ሲነፃፀር በግብዓት ስርጭት በ10 በመቶ በተጠቃሚ አርሶ አደር ደግሞ በ 29 ሽህ ጭማሪ አሳይቷል ፡፡ለግብዓት ስርጭቱ ጭማሪ ማሳየት እንደ ዋነኛ ምክንያቶች የግብዓት አጠቃቀም መጨመር፤ የማዳበሪያ ዋጋ መቀነስ፤የተሻሻሉ አሰራሮች መዘርጋታቸውና ከባለድርሻ አካላት ጋር በቅንጅት መስራቱ በመቻሉ መሆኑን አቶ ጋሻው ጠቅሰዋል ፡፡ የተሰራጨው የግብርና ግብዓት በገንዘብ 3 ሚልዩን 702ሽህ ብር እንደሚገመት የገለፁት አቶ ጋሻው የአርሶ አደሩ የብድር መመለስ ብቃትም ከ99ነጥብ6 በመቶ በላይ መድረሱንና ከብድር አገልግሎት በተጨማሪ ተቋሙ ለአርሶ አደሮች በሚሰጠው የቁጠባ አገልግሎት እስካሁን ከ3 ቢልዩን ብር በላይ ቁጠባ ማሰባሰብ ተችሏል ብለዋል ፡፡ተቋሙ በክልሉ 1ሺ 254 ሳተላይት ጽሕፈት ቤቶችን በመክፈቱ አርሶ አደሮች በቅርበት አገልግሎቱን ማግኘት እንዲችሉ በማድረጉ የአርሶ አደሩን ድካምና እንግልት በእጅጉ ከመቀነሱም በላይ በእነዚህ ሳታላይት ጽሕፈት ቤቶች ከ6 ሺ በላይ ለሚሆኑ ወጣቶች የስራ እድል መፍጠር መቻሉን ከአማራ ክልል መንግስት ኮሙኒኬሽን ጽሕፈትቤት የተገኘው መረጃ ያመለክታል  ፡፡